Ero yinhîrî tak Xutew komo yahwotacho me xakn̂e xa hara.
Xerusaren pona tî cetken̂e eseresmaxi ero yimaw.
Ero ke Xesus marha cekn̂e iina.
Taa,
Xerusaren po nai n̂ikitho cik wahrai.
Waaca mîtwo nai,
oper̂a yewomtopo to.
Betesta tî mîn tuuna yosotî Ebrew mtapotarî yaro.
Ero yecihtaw xakn̂e 5 mîîmo,
wacamnî komo mak.
Ero yaw so tîrapo so xatken̂e okoh komo mer̂pono pîn.
Ewuhnî komo,
yîhrepun komo marha,
apohnî komo marha,
ero warai komo xatken̂e iito.
Tuuna yewcokocokomacho tî momokyatken̂e.
Amn̂e xa so tî nîhcekn̂e ancu tuuna yewcokocokoman̂e.
Ewcokocokomaxapu kwaka takî tî n̂emihcatken̂e okoh komo.
Yihcirî me emicixapu takî tî xakn̂e kir̂wan̂he hara okopunhîrî.
Ero wa ehxapu mak xakn̂e kir̂wan̂he,
cewn̂e mak.
Ero wa tî xakn̂e.
Taa,
iito xakn̂e kar̂pen,
kîîrî ha.
Pahkî ro makî tî xakn̂e noro yamototoponho,
38 cimn̂ipu tî okwe.
Noro tak n̂een̂akn̂e Xesus,
tîrapo thakwa.
Pahkî pokumnî me ehtopo ponaro rma tî xakn̂e.
Ero ke on wara tak kekn̂e yîwya,
Ahce wa awexi xe mai?
Kir̂wan̂he tak awexi xe mai?
kekn̂e.
Apa,
kekn̂e noro,
ewcokocokomaxapu kwaka oyan̂e thakwa exihra nas okwe.
Kîwcesî rma ha re.
Oyoponkexe mak okwe anarî komo,
kekn̂e Xesus ya.
On wara xa tak kekn̂e Xesus yîwya,
Sai kasko,
awomko ha.
Awamhîrî arko ha,
kekn̂e yîwya.
Ero wa kache rma kir̂wan̂he tak xakn̂e okre.
Nawomyakn̂e takî,
taamhîrî marha naar̂akn̂e.
Kepokaretopo po xakn̂e ero wa.
Ero ke on wara tî ketken̂e Xutew komo karihtoxapu ya.
Kepokaretopo komo tan hara kaamo.
Ero yipu men arîhra ehcoko,
kacho re tan hara,
ketken̂e tî yîwya.
Owya nîîka oyakir̂waman̂enho rma,
kekn̂e tko tî yîwya so.
Awamhîrî arko ha,
nîîka thakwa owya,
kekn̂e tî.
Onoke ma n̂e wa ero wa nîîka hara awya,
Awamhîrî arko,
nîîka onoke?
ketken̂e hara yîwya.
Apohana ke.
Onoke na Mîk n̂ex ha,
kekn̂e makî tî yîwya so karihtoxapu.
Yîhtînopîra tî xakn̂e tooto pen exirî ke iito.
Yîchew so n̂esen̂epanmekyakn̂e mak Xesus.
Ero ke,
Noro Mîk oyakir̂waman̂e,
kahra thakwa tî xakn̂e.
Ero wa xakn̂e.
Ero yinhîrî noro tak n̂een̂akn̂e xa hara Xesus tînakir̂wamathîrî rma.
Kar̂pe tak mas okre,
kekn̂e yîwya.
Ero ke kicicme exihra tak men esko.
Kicicme awexiche xa hara metwîrîme xa tak na okwe,
kekn̂e Xesus yîwya.
Ero ke tak cekn̂e hara karihtoxapu.
Xutew kommo ya takî tî n̂esekatîmyakn̂e.
Xesus xa Mîk okarito,
kekn̂e tî yîwya so.